
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Propunerii legislative pentru instituirea
Zilei naţionale a portului popular

Propunerea legislativă pentru instituirea Zilei naţionale a portului popular a fost transmisă Comisiei pentru cultură, arte, mijloace de informare în masă, cu adresa nr. Pl-x 639 din 15 decembrie 2009 şi înregistrată la Comisie cu nr.30/243/15.12.2009.
Comisia pentru cultură, arte, mijloace de informare în masă a fost sesizată în fond, cu această propunere legislativă, spre avizare fiind transmisă Comisiei pentru buget, finanţe şi bănci, Comisiei pentru administraţie publică, amenajarea teritoriului şi echilibru ecologic, precum şi Comisiei juridice, de disciplină şi imunităţi. Până la dezbaterea iniţiativei, Comisia nu a primit avizele din partea celor trei comisii. La redactarea raportului, Comisia a ţinut cont de avizul favorabil nr.806/13.07.2010, emis de Consiliul Legislativ, precum şi de Punctul de vedere al Guvernului, emis cu adresa nr. 2219 din 31.08.2009, care nu susţine adoptarea acestei propuneri legislative.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.
Propunerea legislativă a fost respinsă de Senat, în calitate de primă Cameră sesizată, în şedinţa din 25 noiembrie 2009.
Obiectul reglementării îl constituie instituirea Zilei Portului Popular, ce s-ar sărbători în data de 21 mai, zi în care autorităţile publice centrale şi locale, inclusiv instituţiile şi serviciile publice cu atribuţii în domeniul tineretului, educaţiei şi culturii ar trebui să acorde sprijin material, financiar, sau organizatoric în acest scop. Reglementarea este motivată de necesitate menţinerii tradiţiei portului popular, ca element de bază al culturii materiale şi spirituale româneşti.
Iniţiativa legislativă a fost dezbătută la şedinţa Comisiei din data 2 februarie 2010.

La lucrările Comisiei, au fost prezenţi un număr de 15 deputaţi, din totalul de 17 membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, din partea Ministerului Culturii şi Patrimoniului Naţional, a participat la lucrările Comisiei domnul secretar de stat Vasile Timiş. Membrii Comisiei au analizat conţinutul acestei iniţiative legislative şi au exprimat puncte de vedere negative, atât în legătură cu nerespectarea normelor de tehnică legislativă, precum şi pe fond.
Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat, proiectul de Lege este de  competenţa decizională a Camerei Deputaţilor.


În urma dezbaterii, Comisia pentru cultură, arte, mijloace de informare în masă propune plenului respingerea propunerii legislative, cu următoarea motivaţie: pe fond, obiectivul acestei iniţiative legislative propune - pornind de la o idee nobilă - un eveniment de tip festivist, care în loc să stimuleze dragostea şi ataşamentul faţă de valorile tradiţionale, ar putea, dimpotrivă, să determine o reacţie contrară, diluând de fapt însemnătatea portului popular ca element definitoriu al valorilor artistice şi etnografice ale fiecărei culturii; redactarea iniţiativei nu respectă normele de tehnică legislativă şi, aşa cum se subliniază şi în Punctul de vedere al Guvernului, în conţinutul acesteia nu sunt respectate nici prevederile Legii nr. 500/2002 privind finanţele publice, cu modificările şi completările ulterioare, prin care se dispune ca în cazul actelor normative a căror aplicare implică majorarea cheltuielilor aprobate prin bugetul anual, să fie prevăzute în mod obligatoriu  şi mijloacele necesare pentru acoperirea acestora.

